Ասոր փաստը տեսանք օր մը, երբ երեկոյեան ժամը 5-ին առաջին սերտողութենէն բացակայած այս տղաքը վերադարձան իրենց արկածախնդրութենէն նոր սկսած ընթրիքի պահուն ու փորձեցին սողոսկիլ ճաշարանի իրենց սեղանը: Պրն. Թամամեանը, որ երկար սեղաններու քովի միջանցքներէն տողանցք կը կատարէր, հսկելով ընդհանուր կարգ-կանոնին, սկիզբը չտեսնել ձեւացուց, խորամանկութեան թակարդը մտքին, յետոյ պատեհ պահուն, մօտեցաւ այս օրինազանցներուն, որոնք հապճեպով պատառ կուլ կուտային, ու հարցուփորձի մէ՛կ նախադասութեամբ միայն «Ո՞ւր էիր առաջին սերտողութեան», երբ գոհացում չգտաւ տրուած պատճառաբանութիւններէն, չվարանեցաւ իր հաստ ափէն շառաչող ապտակներով մէկական նուէր բաշխել ամէն մէկուն ծոծրակին...